text: Sidste arbejdsdag for succesrig direktør
  31 marts 2017 kl. 11.00
  Efter 37 år som direktør for Frøs Sparekasse takkede Kurt Jensen i dag af. Han er dog ikke helt færdig i erhvervslivet.
  I 1980 blev Ronald Reagan valgt til præsident i USA. Samme år startede Kurt Jensen som administrerende direktør i Frøs Sparekasse. I dag fredag, 37 år senere, takker den 66-årige direktør af.
  - Det er vemodigt, men det er slut i Frøs Sparekasse. Det har været en fantastisk tid, siger Kurt Jensen til TV SYD.
  Det så skidt ud for Frøs Sparekasse, da Kurt Jensen kom til. Men han tog arbejdshandskerne på, og det har båret frugt.
  - Vi havde en egenkapital på 11 millioner kroner i 1980, i dag er den på 599 millioner kroner. Dengang var der 20 medarbejdere - i dag er vi 144. Vi er også blevet både Danmark og Europas bedste arbejdsplads, det er jeg stolt over, siger Kurt Jensen til TV SYD.
  De 144 medarbejdere er fordelt på i alt 12 afdelinger, og den afgående direktør erkender, at det er hårdt at skulle sige farvel til personalet. Men det er blevet tid til at drosle ned – sådan da.
  - Nu får min kone og jeg mere tid til vores børn, svigerbørn og børnebørn. Samtidig har jeg taget en bestyrelsesuddannelse, så jeg er klar til spændende bestyrelsesopgaver, hvis der nogen, som kan bruge mig, siger han.
  Kurt Jensens efterfølger er den 47-årige Henning Danielsen Dam, der kommer fra en stilling i  Sydbank.
  